Obecné zastupiteľstvo v Košolnej na základe zákona SNR č.369/1990 o obecnom zriadení v znení neskorších predpisov, v súlade s Výnosom Ministerstva výstavby a regionálneho rozvoja SR z 23.decembra 2004 č.V-1/2004, o poskytovaní dotácií na rozvoj bývania  

v y d á v a pre územie obce Košolná toto

Všeobecne záväzné nariadenie

o nakladaní s nájomnými bytmi pre občanov.

§ 1

Úvodné ustanovenia

Účelom tohto všeobecne záväzného nariadenia je stanovenie podmienok prijímania žiadostí, postupu pri výbere nájomníkov nájomných bytov a postupu pri schvaľovaní a realizovaní ich prenájmu.

1. Nájomné byty sú vo vlastníctve obce Košolná s osobitným režimom, ktorý vymedzuje toto všeobecne záväzné nariadenie.

2. Obec Košolná ( ďalej len majiteľ ) zveruje nájomné byty do správy Obecného úradu v Košolnej ( ďalej len správca ), ktorý bude vykonávať všetky úkony súvisiace so spravovaním a prevádzkou zvereného majetku, avšak rozhodovanie o nájomných vzťahoch patrí výlučne majiteľovi. 

§ 2

Štandardný režim nakladania s nájomnými bytmi

Štandardné nájomné byty sú určené pre občanov, ktorí spĺňajú tieto podmienky:

1. Mesačný príjem osôb, ktorých  príjmy sa posudzujú spoločne podľa osobitného predpisu neprevyšuje hranicu príjmu určenú Výnosom Ministerstva výstavby a regionálneho rozvoja SR č. V-1/2004, o poskytovaní dotácií na rozvoj bývania

2. Žiadatelia sú občanmi Slovenskej republiky

3. Minimálne jeden rok pred podaním žiadosti je aspoň jeden z manželov samostatne zárobkovo činnou osobou, alebo je v trvalom  pracovnom pomere. Toto platí v čase jej podania.

4. Nie sú vlastníkmi alebo väčšinovými spoluvlastníkmi bytu, bytového alebo rodinného domu.

§ 3

Posudzovanie žiadostí

1. Podané žiadosti prerokuje komisia obecného zastupiteľstva dočasne zvolená k tomuto účelu na návrh starostu obce.

2. Obec zašle žiadateľovi dotazník, ktorý po vyplnení žiadateľom musí obsahovať tieto údaje:

a) meno, priezvisko a rodné meno žiadateľa

b) dátum narodenia, trvalé bydlisko, rodinný stav, počet detí

c) čestné prehlásenie o majetkových pomeroch, z ktorého bude zrejmý vlastnícky alebo spoluvlastnícky  vzťah k bytu, bytovému alebo rodinnému domu.

Povinnou prílohou dotazníka vyplneného žiadateľom a zaslaného späť na OÚ je potvrdenie zamestnávateľa o výške priemerného mesačného príjmu za posledný kalendárny rok pred podaním žiadosti, v prípade dôchodcov sa príjem preukáže dokladom o výške dôchodku zo Sociálnej poisťovne ( kópia rozhodnutia o výške dôchodku)

3. Žiadatelia sú evidovaný v poradovníku, ktorý sa začína č.1 a žiadatelia sú v ňom zoradení vzostupne podľa dátumu podania žiadosti. Komisia ako prvé prerokuje a odporučí obecnému zastupiteľstvu schváliť žiadosti žiadateľov, ktorí splnili kritériá podľa § 2 tohto VZN

4. Žiadateľ, ktorý nezašle späť vyplnený dotazník s prílohami podľa odstavca 2, uvedie nepravdivé údaje alebo údaje sfalšuje, nedostaví sa k podpisu nájomnej zmluvy alebo ju nepodpíše sa tiež považuje za uspokojeného. Uspokojení žiadatelia sa vyradia z poradovníka.

§ 4

Nájomný vzťah

1. Nájomná zmluva sa uzatvára na dobu určitú 3 roky s možnosťou predĺženia. V nájomnej zmluve bude upravené právo nájomcu na opakované uzatvorenie nájmu bytu pri dodržaní podmienok uvedených v nájomnej zmluve a v osobitnom predpise ( § 711 Občianskeho zákonníka). Nájomnú zmluvu možno predĺžiť i pri nesplnení podmienky podľa § 5 písm. a) Výnosu MV a RR SR č.V-1/ 2004 ak o nájom nepožiadala osoba, ktorá túto podmienku spĺňa. V tomto prípade sa nájom predĺži na jeden rok.

2. Nájomnú zmluvu so žiadateľom uzatvorí štatutárny zástupca obce na základe uznesenia obecného zastupiteľstva, ktorým bol nájom schválený.

3. Nájomné za prvý mesiac nájmu sa uhradí vopred, najneskôr pri podpise nájomnej zmluvy zmluvnými stranami. Výšku nájmu stanoví správca v zmysle platných predpisov.

4. Nájomné za nájomné byty sa uhrádza vždy vopred, najneskôr do 20. dňa  predchádzajúceho mesiaca.

5. V nájomných bytoch posudzovaných podľa tohto VZN nie je možné:

a) prihlásiť na trvalý pobyt inú osobu ako nájomcu, jeho manželku ( manžela ), ich deti žijúce s nimi v spoločnej domácnosti a ich rodičov

b) realizovať prechod nájmu v zmysle § 706 Občianskeho zákonníka

c) realizovať výmeny bytov a prechod vlastníckych práv

6. Nájomca nemá nárok na pridelenie náhradného bytu alebo bytovej náhrady pri ukončení nájmu z akéhokoľvek dôvodu.

7. K termínu ukončenia nájmu je nájomca povinný uvolniť a odovzdať byt správcovi v stave primeranom dobe užívania, pričom nesie zodpovednosť za spôsobené škody.

8. Súčasťou nájomnej zmluvy je notárska zápisnica, v ktorej žiadateľ vyjadrí súhlas s podmienkami  stanovenými v tomto všeobecne záväznom nariadení a určí miesto,  na ktoré bude nájomca vyprataný v prípade ukončenia nájmu a uplatnenia § 4 ods. 9 tohto VZN.

9. V prípade, že sa nájomca k termínu ukončenia nájomnej zmluvy z uvedeného bytu neodsťahuje, správca zabezpečí vypratanie nájomného bytu na náklady predmetného nájomcu na miesto určené v notárskej zápisnici ( pozri § 4 ods. 8 tohto VZN).

§ 5

Priebeh nájmu

1. Správca nájomného bytového domu ustanoví po dohode s nájomcami ich samosprávu, ktorá správcovi zodpovedá za prevádzku spoločných priestorov v príslušnom nájomnom dome.

2. Ak sa správca nájomných bytov nedohodne s nájomníkmi na vytvorení samosprávy podľa predošlého odseku, prevádzku a údržbu spoločných priestorov  v príslušnom nájomnom dome zabezpečí správca na náklady nájomníkov ( o tieto náklady im primerane a rovnomerne zvýši nájom).

3. Nájomca nemôže vykonávať žiadne stavebné úpravy resp. drobné stavby v nájomnom byte bez súhlasu správcu. Prípadné vykonané stavebné úpravy a drobné stavby zo strany nájomcu sa  finančne medzi nájomcom a správcom nevyrovnávajú.

§ 6

Zánik nájmu

1. Nájom zanikne uplynutím doby nájmu, ak nebola táto doba v zmysle § 4 ods. 1 tohto VZN predĺžená.

2. Nájom zanikne pred uplynutím doby nájmu:

a) písomnou  dohodou medzi správcom a nájomcom

b) písomnou výpoveďou nájomcu, nájom bytu sa skončí posledným dňom mesiaca nasledujúceho po mesiaci, v ktorom bola výpoveď doručená správcovi

c)  po prerokovaní na zasadnutí obecného zastupiteľstva a so súhlasom starostu     obce písomnou výpoveďou nájmu správcom, ak nájomca
· hrubo porušuje svoje povinnosti vyplývajúce z nájmu bytu, najmä tým, že nezaplatil včas nájomné alebo úhradu za plnenie poskytované  užívaním bytu za čas dlhší ako 2 mesiace

· alebo ten, kto s ním býva, napriek písomnej výstrahe hrubo poškodzuje prenajatý byt a jeho príslušenstvo, spoločné priestory a spoločné zariadenia v nájomnom dome

·    využíva prenajatý byt bez súhlasu vlastníka na iné účely ako na bývanie alebo ak nájomca alebo ten, kto s ním býva sústavne porušuje pokojné bývanie ostatných nájomcov, ohrozuje bezpečnosť alebo porušuje dobré mravy v dome

·    neužíva byt bez udania vážnych dôvodov

·    bez súhlasu vlastníka v predmetnom byte ubytuje osoby, ktoré nie sú uvedené v evidenčnom liste  k tomuto bytu, do toho sa nezarátavajú návštevy kratšie ako 15 dní.

Nájom bytu sa skončí posledným dňom mesiaca nasledujúceho po mesiaci, v ktorom  bola výpoveď doručená nájomcovi.

§ 7

Záverečné ustanovenia

1. Obec Košolná nájomný charakter bytov zachová po dobu 30 rokov

2. Obec môže nájomný byt prenajať aj tomu žiadateľovi, ktorý nespĺňa podmienky uvedené v § 2  tohto VZN, ak si to vyžaduje dôležitý záujem obce alebo štátu Slovenskej republiky. Posúdenie skutkového stavu vykoná obecné zastupiteľstvo schválením príslušného uznesenia.

3. Obec Košolná zverejní zoznam nájomcov nájomných bytov, ktorí boli schválení obecným zastupiteľstvom na informačnej tabuli obce Košolná umiestnenej pred Obecným úrad v Košolnej.

4. Toto všeobecne záväzné nariadenie o nakladaní s nájomnými bytmi pre občanov je nutnou súčasťou nájomnej zmluvy.

5. Toto všeobecne záväzné nariadenie bolo schválené Obecným zastupiteľstvom Obce Košolná na jeho zasadnutí  dňa 14.1.2005 uznesením číslo 1/2005 .

6. Toto všeobecne záväzné nariadenie nadobúda účinnosť 15 dňom jeho zverejnenia na úradnej tabuli obce Košolná.

Vyvesené dňa : 15.1.2005

Zvesené dňa :   30.1.2005

                                                                                                  Martin Halaksa 

                                                                                                    starosta obce

